En memorgia da Ludwig Demarmels

(lr)

80 onns festivass el oz, sch'el vivess anc, il pictur artist surmiran Ludwig Demarmels. Strusch ch'el aveva terminà la construcziun d'in vast atelier e da novas localitads d'exposiziun en l'atgna chasa a Romanshorn, è el mort 1992. Uschia ha sia dunna Roswitha Demarmels-Angehrn surprendì la tgira da ses vast relasch artistic. Per commemorar ed onurar l'artist ha ella ensemen cun amis organisà ina retrospectiva ch'è vegnida averta ils 4 da settember. Questa exposiziun extraordinaria dat ina survista generala sur sia lavur artistica, creschida durant sis decennis. Sin trais plauns èn da chattar var 200 exponats da l'artist, conuschent schebain en il Grischun central sco sper il Lai da Constanza.
Stierva, Tavau e Romanshorn èn stadas las staziuns principalas en sia vita. L'influenza da quests lieus sin sia ovra artistica è eclatanta. Durant sia vita ha l'artist creà nundumbraivlas ovras da la pli differenta spezia: dissegns, aquarels, maletgs en ieli, entagls en lain, litografias, relievs e plasticas. Bleras ovras da Demarmels èn stretgamain colliadas cun sia patria grischuna, cun sias experientschas d'uffant en il mund puril. Perquai è el in artist conuschent e renconuschì en noss chantun, e bleras da sias ovras pendan en stivas grischunas.
La galaria Demarmeis sa chatta en la Amriswilerstrasse 44 a Romanshorn ed è mintgamai averta l'emprima dumengia dal mais davent da las 14.00 fin a las 17.00 uras u tenor cunvegnientscha cun dunna Demarmels, telefon 071/463 18 11.